รัฐมนตรีว่าการกระทรวงแรงงาน ยืนยันปี 2565-2566 จะปรับขึ้นค่าแรงขั้นต่ำอย่างแน่นอน
นายสุชาติ ชมกลิ่น รัฐมนตรีว่าการกระทรวงแรงงาน ชี้แจงในการประชุมพิจารณา ร่าง พ.ร.บ.งบประมาณรายจ่ายประจำปี พ.ศ.2566 กรณีข้อกล่าวหาฝ่ายค้าน ว่าไม่สามารถปรับขึ้นค่าแรงเป็น 425 บาท ได้ โดยเปรียบเทียบการขึ้นค่าแรงในอดีต ว่า ค่าแรงที่พรรคพลังประชารัฐเคยระบุในนโยบายหาเสียง 400- 425 บาท นั้น สามารถทำได้แน่ ถ้าไม่เกิดสถานการณ์โควิด-19 เพราะปรับขึ้นเพียงปีละร้อยละ 6-7 แต่หากปรับขึ้นในระยะ 2 ปีที่ผ่านมา จะเป็นการทำร้ายประเทศ ส่งผลกระทบและเป็นการซ้ำเติมผู้ประกอบการที่เดือดร้อนจากโควิด-19 แต่ยังให้คำยืนยันว่าในปีนี้จะสามารถปรับขึ้นค่าจ้างขั้นต่ำได้อย่างแน่นอน แต่จะปรับได้เท่าไหร่ ต้องตอบคำถามสภานายจ้าง สภาอุตสาหกรรม หอการค้า ผู้ประกอบการและนายจ้างให้ได้ ย้ำถ้ากลุ่มเหล่านั้นอยู่ได้ รัฐบาลก็อยู่ได้นอกจากนี้ นายสุชาติ ยังให้ข้อมูลเพิ่มเติมว่า การจะปรับขึ้นค่าแรงนั้นจะต้องเกิดการทดสอบทักษะฝีมือแรงงาน โดยค่าแรงขั้นต่ำไม่มีความเสมอภาคกันจะแตกต่างกันที่สาขาอาชีพและทักษะฝีมือ ซึ่งได้ปรับเพิ่มค่าแรงขั้นต่ำ 13 สาขา ในปี 2564 และจะเพิ่มอีก 16 สาขา ในปี 2565 รวม 112 สาขา ที่จะได้อัตราค่าแรงขั้นต่ำสูงสุดที่ 855 บาท เช่น ช่างเชื่อมระดับ 3 และต่ำสุด 345 บาท คือช่างเย็บผ้า แต่ไม่ใช่ค่าแรงขั้นต่ำเสมอภาค เป็นการปรับตามเกณฑ์อัตราวิชาชีพ พร้อมระบุด้วยว่า ในเดือนนี้มิถุนายนนี้มีการประชุมคณะกรรมการค่าจ้างจังหวัด 77 จังหวัด ซึ่งจะพิจารณาปรับอัตราค่าจ้างตามสถานการณ์เงินเฟ้อ จีดีพีและข้อมูลที่เกี่ยวข้องตามจริง ก่อนเสนอคณะรัฐมนตรีเดือนตุลาคมนี้ ซึ่งจะมีผลบังคับใช้ในวันที่ 1 มกราคม 2566